**USMERNENIE PPA č. 1/2015**

**k oprávnenosti výdavkov na DPH v rámci PRV SR 2014-2020**

1. Podľa ustanovenia čl. 69 ods. 3 nariadenia Európskeho parlamentu a Rady (EÚ) č. 1303/2013 na príspevok z Európskeho poľnohospodárskeho fondu pre rozvoj vidieka (ďalej len „EPFRV“) nie je oprávnená DPH s výnimkou prípadov, keď nie je vymáhateľná (odpočitateľná) podľa vnútroštátnych právnych predpisov o DPH (zákon č. 222/2004 Z.z. o dani z pridanej hodnoty v znení neskorších predpisov (ďalej len „zákon o DPH“)).

2. Na príspevok z EPFRV v rámci PRV SR 2014 – 2020 teda bude DPH považovaná za oprávnený výdavok:

a. ak prijímateľ pomoci nie je zdaniteľnou osobou (platcom DPH podľa zákona o DPH),

b. ak prijímateľ pomoci je zdaniteľnou osobou (platcom DPH podľa zákona o DPH) ak ide takú daň, ktorá nie je odpočítateľná podľa ustanovení § 49 a 52 zákona o DPH.

3. Zdaniteľnou osobou je každá osoba, ktorá vykonáva nezávisle akúkoľvek ekonomickú činnosť podľa odseku 4 tohto usmernenia bez ohľadu na účel alebo výsledky tejto činnosti.

 *Zdaniteľnou osobou môže byť aj osoba, ktorá nie je založená alebo zriadená na účely podnikania, ak vykonáva ekonomickú činnosť, z ktorej dosahuje príjmy, tzn. ide o opakované dosahovanie príjmov z ekonomickej činnosti (na pokračujúcom základe) a nie o dosiahnutie príjmu z jednorázovej aktivity. Zdaniteľnou osobou môže byť aj občianske združenie alebo nezisková organizácia, ak vykonávajú ekonomickú činnosť, z ktorej dosahujú pravidelný príjem.*

4. Ekonomickou činnosťou (ďalej len "podnikanie") sa rozumie každá činnosť, z ktorej sa dosahuje príjem a ktorá zahŕňa činnosť výrobcov, obchodníkov a dodávateľov služieb vrátane ťažobnej, stavebnej a poľnohospodárskej činnosti, činnosť vykonávanú ako slobodné povolanie podľa osobitných predpisov, duševnú tvorivú činnosť a športovú činnosť. Za podnikanie sa považuje aj využívanie hmotného majetku a nehmotného majetku na účel dosahovania príjmu z tohto majetku; ak je majetok v bezpodielovom spoluvlastníctve manželov, považuje sa jeho využívanie na účel dosahovania príjmu za podnikanie v rovnakom pomere u každého z manželov, ak sa manželia nedohodnú inak.

 *Vykonávanie ekonomickej činnosti znamená dodávanie tovarov a poskytovanie služieb v ktoromkoľvek výrobnom alebo obchodnom odvetví, z ktorých dodávateľ dosahuje príjem. Výsledkom a cieľom vykonávania ekonomickej činnosti nemusí byť dosahovanie zisku.*

5. Štátne orgány a ich rozpočtové organizácie, štátne fondy, orgány územnej samosprávy a ich rozpočtové organizácie a iné právnické osoby, ktoré sú orgánmi verejnej moci, sa nepovažujú za zdaniteľné osoby, keď konajú v rozsahu svojej hlavnej činnosti, a to ani v prípade, ak prijímajú v súvislosti s touto činnosťou platby, s výnimkou, ak táto činnosť výrazne narušuje alebo môže výrazne narušiť hospodársku súťaž, a s výnimkou, ak vykonávajú činnosti uvedené v prílohe č. 8 zákona o DPH a tieto činnosti nevykonávajú v zanedbateľnom rozsahu.

 *Subjektmi, ktoré nie sú považované za zdaniteľné osoby, sú štátne orgány a štátne fondy, obce a VÚC, rozpočtové organizácie štátu a územnej samosprávy, ako aj iné právnické osoby, ktoré sú orgánom verejnej moci. Tieto osoby nie sú zdaniteľné osoby v rozsahu činnosti vykonávanej v súvislosti s plnením hlavných úloh, na plnenie ktorých boli zriadené a pri ktorých vystupujú ako orgány verejnej moci.*

 *Orgány verejnej moci sa považujú za zdaniteľné osoby ak:*

*a. vykonávajú činnosť, ktorá môže konkurovať činnosti podnikateľa, ktorý podniká v režime súkromného práva, v prípade, ak touto činnosťou, ktorú môže vykonávať aj podnikateľský subjekt, výrazne narušuje alebo môže narušiť hospodársku súťaž;*

*b. vykonávajú činnosť, ktorá je uvedená v prílohe č. 8 zákona o DPH. Tieto činnosti sú považované za zdaniteľné, ak ich subjekt vykonáva na pokračujúcej báze a z tejto činnosti dosahuje príjmy. Orgán verejnej moci je zdaniteľnou osobou len v rozsahu činnosti, za ktorú sa považuje za zdaniteľnú osobu .*

*Príloha č. 8 k zákonu o DPH:*

*ZOZNAM ČINNOSTÍ*

* *Telekomunikačné služby,*
* *Dodanie vody, plynu, elektriny a tepla,*
* *Preprava tovaru,*
* *Prístavné a letiskové služby,*
* *Preprava osôb,*
* *Dodanie nového tovaru vyrobeného na predaj,*
* *Činnosti pôdohospodárskych sprostredkovateľských agentúr týkajúce sa pôdohospodárskych produktov vykonávané podľa predpisov o spoločnej organizácii trhu s týmito produktmi,*
* *Organizovanie obchodných veľtrhov a výstav,*
* *Skladovanie,*
* *Reklamné služby,*
* *Služby cestovného ruchu,*
* *Prevádzkovanie predajní pre zamestnancov, prevádzkovanie jedální pre zamestnancov a prevádzkovanie podobných prevádzok,*
* *Činnosti verejnoprávnej televízie a verejnoprávneho rozhlasu iné ako tie, ktoré sú oslobodené od dane podľa § 36 zákona o DPH.*

6. Podľa ustanovenia § 49 ods. 2 zákona o DPH platiteľ môže odpočítať od dane, ktorú je povinný platiť, daň z tovarov a služieb, ktoré použije na dodávky tovarov a služieb ako platiteľ s výnimkou podľa odsekov 3 a 7. Platiteľ môže odpočítať daň, ak je daň
a. voči nemu uplatnená iným platiteľom v tuzemsku z tovarov a služieb, ktoré sú alebo majú byť platiteľovi dodané,

b. ním uplatnená z tovarov a služieb, pri ktorých je povinný platiť daň podľa § 69 ods. 2 až 4, 7 a 9 až 12 zákona o DPH,

c. ním uplatnená pri nadobudnutí tovaru v tuzemsku z iného členského štátu podľa § 11 a § 11a zákona o DPH,

d. zaplatená správcovi dane v tuzemsku pri dovoze tovaru.

**Ak je v zmysle tohto usmernenia DPH oprávnený výdavok žiadateľa a samotný formulár ŽoNFP v rámci jednotlivých výziev má len pole pre oprávnené výdavky bez DPH, žiadateľ do uvedeného poľa vpíše oprávnené výdavky aj s DPH (vždy iba v rámci danej položky formulára, kde sa uplatňuje DPH ako oprávnený výdavok) a uvedie to ak sa dá aj popisne do projektu realizácie.**

 **PPA bude overovať uvedené skutočnosti aj pri predkladaní žiadosti o platbu.**

**Toto usmernenie nenahrádza pravidlá pre definovanie oprávnenosti výdavkov v rámci jednotlivých výziev, ale len vysvetľuje ich aplikáciu, preto stále platia všetky pravidlá, povinnosti a obmedzenia zadefinované v jednotlivých výzvach.**

 **V Bratislave dňa 9.7.2015**